ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-1227/96 υποβολή: Peter Truscott (PSE) προς την Επιτροπή (23 Μαΐου 1996)

Θέμα: Απόβλητα των πλοίων

Προτίθεται η Επιτροπή να αναλάβει κάποια δράση για να διατηρηθούν καθαρές οι θάλασσες της Ευρώπης, ιδίως από τις απορρίψεις πετρελαίου και απορριμμάτων στις οποίες προβαίνουν πολλά πλοία που πλέουν στα εν λόγω ύδατα;

Απάντηση της κας Bjerregaard εξ ονόματος της Επιτροπής (16 Ιουλίου 1996)

Η απόρριψη πετρελαίου, απορριμμάτων και λοιπών αποβλήτων από τα πλοία ρυθμίζεται από τη γενική σύμβαση Marpol 73/78, στην οποία είναι συμβαλλόμενα μέρη όλα τα κράτη μέλη, όχι όμως και η Κοινότητα, όπως επίσης και οι μεγαλύτερες ναυτικές χώρες που αντιπροσωπεύουν περισσότερο του 90% της χωρητικότητας των πλοίων σε παγκόσμια κλίμακα. Σύμφωνα με την ανωτέρω σύμβαση, τα πλοία επιτρέπεται να απορρίπτουν στη θάλασσα μικρές ποσότητες αποβλήτων κάτω από πολύ αυστηρές συνθήκες. Σε ορισμένες περιβαλλοντικά ευαίσθητες περιοχές, όπως η Βαλτική, η Μεσόγειος και η Βόρειος Θάλασσα, τα κριτήρια είναι ακόμη αυστηρότερα. Η Επιτροπή και τα κράτη μέλη έχουν ενεργητικά προωθήσει τον χαρακτηρισμό των εν λόγω υδάτων ως ευαίσθητες περιοχές από τον Διεθνή Ναυτιλιακό Οργανισμό.

Η Επιτροπή δεν εμπλέκεται άμεσα στην εφαρμογή της σύμβασης, αναλαμβάνει εντούτοις κάποιες πρωτοβουλίες προκειμένου να υποστηρίξει τη δυνατότητα των κρατών μελών για την πρακτική της εφαρμογή. Εν πρώτοις, η έγκριση της οδηγίας 95/21/ΕΚ ((ΕΕ αριθ. L 157, 7.7.1995. )) για τον έλεγχο από το κράτος ελλιμενισμού σημαίνει ότι τα κράτη μέλη θα εφαρμόζουν τη σύμβαση όσον αφορά τα ξένα πλοία που εισέρχονται στους λιμένες τους. Δεύτερον, η Επιτροπή αναμένεται να προτείνει το 1997 οδηγία για λιμενικές εγκαταστάσεις υποδοχής για τα απόβλητα των πλοίων. Η εν λόγω οδηγία θα υποχρεώνει τους λιμένες εντός της Κοινότητας να διαθέτουν τις απαραίτητες εγκαταστάσεις για τα απόβλητα, όπως επίσης θα υποχρεώνει τα πλοία να απορρίπτουν όλα τους τα απόβλητα επί της ξηράς πριν τον απόπλου.

Η Επιτροπή θα προκηρύξει σύντομα διαγωνισμό για την υποβολή προτάσεων μελέτης της έννοιας της μηδενικής απόρριψης πετρελαϊκών καταλοίπων και λοιπών αποβλήτων πλοίων και κυρίως των διαρθρωτικών μέτρων όπως η πρόληψη της ρύπανσης, η ανακύκλωση και οι διαδικασίες κλειστής ανακύκλωσης. Η μελέτη θα εξετάζει επίσης όλες τις πτυχές ενός υποχρεωτικού καθεστώτος απορρίψεων.
ΓΡΑΠΤΗ ΕΡΩΤΗΣΗ E-1797/96 υποβολή: David Bowe (PSE) προς την Επιτροπή (3 Iουλίου 1996)

Θέμα: Η απασχόληση στον ενεργειακό τομέα

Πιστεύει η Επιτροπή ότι θα πρέπει, κατά την έκτακτη συνεδρίασή της, να λάβει υπόψη της τις επιπτώσεις που θα έχει η ενιαία αγορά ηλεκτρικής ενέργειας στην απασχόληση όσον αφορά τον ενεργειακό τομέα; Εάν όχι, μπορεί να μας εξηγήσει γιατί;

Απάντηση του κ. Παπουτσή εξ ονόματος της Επιτροπής (13 Σεπτεμβρίου 1996)

Ο πρωταρχικός στόχος για την ολοκλήρωση της εσωτερικής αγοράς, συμπεριλαμβανομένης της εσωτερικής αγοράς ηλεκτρικής ενέργειας, είναι να δημιουργηθεί ανάπτυξη και ανταγωνιστικότητα, προκειμένου να εξασφαλισθεί υψηλό επίπεδο απασχόλησης για τους ευρωπαίους πολίτες. Η ευρωπαϊκή βιομηχανία επί του παρόντος αντιμετωπίζει μειονέκτημα έως και 50% ως προς το κόστος της ενέργειας σε σύγκριση με τις Ηνωμένες Πολιτείες. Στο επίπεδο της Κοινότητας, η Επιτροπή έχει πεποίθηση ότι η δημιουργία της εσωτερικής αγοράς θα έχει θετικό αντίκτυπο στην απασχόληση. Για τον λόγο αυτόν, η δημιουργία της εσωτερικής αγοράς ηλεκτρικής ενέργειας αποτελεί μέρος της πρότασης της Επιτροπής σχετικά με μια ευρωπαϊκή πρωτοβουλία για την απασχόληση.

Δεν έλαβε χώρα έκτακτη συνεδρίαση της Επιτροπής επί του θέματος της εσωτερικής αγοράς ηλεκτρικής ενέργειας.
ΓΡΑΠΤΗ ΕΡΩΤΗΣΗ E-1675/96 υποβολή: Edith Mόller (V) προς την Επιτροπή (24 Iουνίου 1996)

Θέμα: Ειδικό πρόγραμμα έρευνας στον τομέα της Στοχοθετημένης Κοινωνικο-οικονομικής Έρευνας (TSER) - Έρευνα σχετικά με την κοινωνική ένταξη και τον κοινωνικό αποκλεισμό

Μετά τη δημοσίευση της πρόσκλησης υποβολής προτάσεων τον Ιούνιο του 1995 υποβλήθησαν στην Επιτροπή 500 προτάσεις έργων. Οι προτάσεις αυτές αξιολογήθηκαν από εξωτερικούς εμπειρογνώμονες 7 τελικά, ενεκρίθησαν 11 έργα, εκ των οποίων τουλάχιστον έξι αφορούν την ανάπτυξη βάσεων δεδομένων.

Πιστεύει όντως η Επιτροπή ότι η ανάπτυξη βάσεων δεδομένων πρέπει να είναι ο κύριος στόχος της κοινωνικο-οικονομικής έρευνας;

Απάντηση της κ. Cresson εξ ονόματος της Επιτροπής (5 Σεπτεμβρίου 1996)

Κατόπιν της πρώτης πρόσκλησης υποβολής προτάσεων, η Επιτροπή έλαβε 242 προτάσεις που αφορούν τον τομέα 3 (έρευνα σχετικά με την κοινωνική ένταξη και τον κοινωνικό αποκλεισμό στην Ευρώπη), από τις οποίες επελέγησαν 11 έργα. Μεταξύ αυτών των 11 προτάσεων που επελέγησαν, καμμία δεν αφορά κατά κύριο λόγο τη δημιουργία νέων βάσεων δεδομένων 7 αντιθέτως, είναι ακριβές ότι η πλειονότητα των έργων που επελέγησαν εκμεταλλεύονται βάσεις δεδομένων που υπάρχουν στο πλαίσιο της έρευνάς τους.

Όσον αφορά τον επιδιωκόμενο σκοπό μέσω του προγράμματος που τίθεται σε εφαρμογή από την Επιτροπή, παρακαλείται το Αξιότιμο Μέλος να ανατρέξει στην απόφαση του προγράμματος (94/915/ΕΚ ((ΕΕ αριθ. L 361 της 31.12.1994. ))), και ιδίως στο παράρτημα Ι, όπου διευκρινίζεται ότι για τις έρευνες που αφορούν τους τρεις τομείς του προγράμματος θα χρειασθεί κατά προτεραιότητα να καθορισθούν έννοιες και μέθοδοι οι οποίες καθιστούν δυνατόν, στο πλαίσιο μιας κοινής προσπάθειας της ευρωπαϊκής έρευνας στις κοινωνικές επιστήμες, να καταρτισθούν και να ολοκληρωθούν συστήματα δεδομένων και δεικτών, προκειμένου να καταστούν συγκρίσιμα σε ευρωπαϊκό επίπεδο και να δημιουργηθούν κοινές υποδομές έρευνας (παράρτημα Ι, 1, τρίτη παράγραφος). Γι' αυτόν ακριβώς τον λόγο, η ανάπτυξη βάσεων δεδομένων, χωρίς να είναι ο κύριος στόχος του προγράμματος, αποτελεί εν τούτοις σημαντική πλευρά του.
ΓΡΑΠΤΗ ΕΡΩΤΗΣΗ E-2019/96 υποβολή: Yves Verwaerde (PPE) προς την Επιτροπή (19 Ιουλίου 1996)

Θέμα: Απόφαση της Επιτροπής της 21ης Δεκεμβρίου 1988 σχετικά με τις ενισχύσεις της ελληνικής κυβέρνησης στην κινηματογραφική βιομηχανία

Έχοντας υπόψη την απόφαση 89/441/ΕΟΚ ((ΕΕ L 208, 20.7.1989, σελ. 38. )) της Επιτροπής με ημερομηνία 21 Δεκεμβρίου 1988 σχετικά με τις ενισχύσεις της ελληνικής κυβέρνησης στην κινηματογραφική βιομηχανία 7

1. θα μπορούσε να με ενημερώσει η Επιτροπή για τη συνέχεια που έδωσε η Ελλάδα στην απόφαση αυτή;

2. θα μπορούσε να με πληροφορήσει για τον αριθμό ταινιών μεγάλου μήκους που παρήχθησαν στην Ελλάδα από το 1988;

Απάντηση του κ. Van Miert εξ ονόματος της Επιτροπής (16 Σεπτεμβρίου 1996)

1. Ο ελληνικός νόμος αριθ. 1597 της 12ης Μαΐου 1986 δημιούργησε ένα καθεστώς ενισχύσεων για την ελληνική κινηματογραφική βιομηχανία. Η Επιτροπή έλαβε αρνητική απόφαση σχετικά με το καθεστώς αυτό διότι έκρινε ότι η προϋπόθεση την οποία έθετε ο νόμος, σύμφωνα με την οποία όλοι όσοι εμπλέκονται στην παραγωγή μιας ταινίας (παραγωγός, σκηνοθέτης, τεχνικοί) πρέπει να έχουν την ελληνική ιθαγένεια εισήγαγε διακρίσεις και δεν ήταν απαραίτητη για τη εξασφάλιση της πολιτιστικής ταυτότητας μιας ταινίας.

Στην απόφασή της η Επιτροπή έχει περιγράψει την χρηματοδότηση και τη χρήση της ενίσχυσης. Η χρηματοδότηση γίνεται από φόρο που επιβάλλεται στην προβολή ταινιών στους ελληνικούς κινηματογράφους. Την εποχή που ελήφθη η απόφαση, τα ετήσια έσοδα από τον φόρο αυτό υπολογίζεται ότι ανέρχονταν σε 3,6 έως 3,9 εκατ. ECU περίπου.

Τα έσοδα από τον φόρο χρησιμοποιούνται για την τόνωση της παραγωγής ελληνικών ταινιών και την ενθάρρυνση της προβολής ελληνικών ταινιών στους ελληνικούς κινηματογράφους. Η επιδότηση αφορά την παραγωγή μόνο ελληνικών ταινιών. Η Επιτροπή έκρινε ότι ορισμένα στοιχεία συνιστούσαν δυσμενείς διακρίσεις εις βάρος των υπηκόων άλλων κρατών μελών. Πιο συγκεκριμένα, πρόκειται για τις ακόλουθες προϋποθέσεις:

- για τις κατηγορίες των τεχνικών, των ηθοποιών και των μουσικών, τρία τέταρτα πρέπει να είναι έλληνες,

- όλο το βοηθητικό προσωπικό πρέπει να είναι Έλληνες και ασφαλισμένοι στο Ίδρυμα Κοινωνικών Ασφαλίσεων ή σε άλλο δημόσιο ασφαλιστικό οργανισμό.

Η ενίσχυση για τους φορείς εκμετάλλευσης κινηματογραφικών αιθουσών, η οποία αντιπροσωπεύει ένα ποσοστό των επιβαλλόμενων φόρων, εχορηγείτο για την προβολή ελληνικών ταινιών. Συνεπώς, οι φορείς εκμετάλλευσης κινηματογραφικών αιθουσών είχαν κάποιο κίνητρο για την προβολή ελληνικών ταινιών.

Τον Ιούλιο 1990, οι ελληνικές αρχές κοινοποίησαν νέες τροποποιήσεις του νόμου, δεδομένου ότι η Επιτροπή είχε κρίνει τις προηγούμενες ανεπαρκείς. Όσον αφορά την ενίσχυση για την παραγωγή ταινιών, σύμφωνα με τις νέες τροποποιήσεις, οι υπήκοοι των άλλων κρατών μελών είναι επιλέξιμοι με τους ίδιους όρους που ισχύουν και για τους έλληνες υπηκόους. Όσον αφορά την ενίσχυση για τους φορείς εκμετάλλευσης κινηματογραφικών αιθουσών, ο νόμος ορίζει τώρα ότι οι φόροι επιστρέφονται στους φορείς εκμετάλλευσης κινηματογραφικών αιθουσών για όλες τις ταινίες που προβάλλονται σ'αυτές.

2. Η Επιτροπή δεν διαθέτει πληροφορίες όσον αφορά τον αριθμό ταινιών μεγάλου μήκους που έχουν παραχθεί στην Ελλάδα από το 1988.
ΓΡΑΠΤΗ ΕΡΩΤΗΣΗ E-1872/96 υποβολή: Salvador Garriga Polledo (PPE) προς την Επιτροπή (11 Ιουλίου 1996)

Θέμα: Ολυμπιακοί Αγώνες της Ατλάντα

Ποιό είναι το ακριβές ύψος της επιχορήγησης που παρέχει η Ευρωπαϊκή Ένωση υπέρ των ολυμπιακών αγώνων της Ατλάντα από τον κοινοτικό προϋπολογισμό;

Απάντηση του κ. Oreja εξ ονόματος της Επιτροπής (24 Σεπτεμβρίου 1996)

Δεν δόθηκε άμεση επιχορήγηση από τον κοινοτικό προϋπολογισμό στους ολυμπιακούς αγώνες της Ατλάντα.

Από την άλλη πλευρά, η Επιτροπή (Υπηρεσία ανθρωπιστικής βοήθειας της Ευρωπαϊκής Κοινότητας) δέσμευσε 3.9 εκατ. ECU υπέρ του προγράμματος «Βοήθεια υπέρ των ολυμπιακών αγώνων της Ατλάντα 1996», πρόγραμμα ανθρωπιστικής βοήθειας που συνδέεται με τους ολυμπιακούς αγώνες της Ατλάντα.

Όσον αφορά τους παραολυμπιακούς αγώνες, δηλαδή τους ολυμπιακούς αγώνες για άτομα με ειδικές ανάγκες, η Επιτροπή παρέχει οικονομική συνεισφορά 350 000 ECU στις ομάδες από τα κράτη μέλη, στις οποίες συμμετέχουν περίπου 1 200 αθλητές.
ΓΡΑΠΤΗ ΕΡΩΤΗΣΗ P-2272/96 υποβολή: Hugh McMahon (PSE) προς την Επιτροπή (30 Iουλίου 1996)

Θέμα: Αλλοδαποί λέκτορες που εργάζονται στα ιταλικά πανεπιστήμια

Τι πρόοδος μπορεί να αναφέρει η Επιτροπή στο Κοινοβούλιο ότι έχει σημειωθεί ως προς αυτόν τον φάκελλο;

Έχει λάβει η Επιτροπή κάποιες πληροφορίες από την ειδική ανώτατη επιτροπή που διερευνά, με πρόεδρο τη Simone Veil, το θέμα αυτό στο πλαίσιο της ελεύθερης κυκλοφορίας;

Απάντηση του κ. Flynn εκ μέρους της Επιτροπής (2 Οκτωβρίου 1996)

Κατά τη διάρκεια της συνεδρίασής της που πραγματοποιήθηκε στη Φλωρεντία στις 24 Ιουνίου 1996, η επιτροπή υψηλού επιπέδου σχετικά με την ελεύθερη κυκλοφορία των ατόμων, με πρόεδρο την κ. Simone Veil, παραχώρησε ακρόαση σε αντιπροσωπεία λεκτόρων. Κατά τη διάρκεια της ακρόασης αυτής, οι εκπρόσωποι των λεκτόρων είχαν την ευκαιρία να εκθέσουν, παρουσία της Επιτροπής, τα προβλήματά τους και να απαντήσουν σε ερωτήσεις που έθεσαν τα μέλη της επιτροπής.

Στο τέλος της ακρόασης, η κ. Veil υπενθύμισε στους λέκτορες ότι η επιτροπή υψηλού επιπέδου δεν έχει ως αποστολή να επιλύει μεμονωμένα προβλήματα, αλλά να προτείνει γενικές λύσεις στα προβλήματα της ελεύθερης κυκλοφορίας.

Όπως αναφέρεται στην απάντηση στην ερώτηση 1092/96 ((ΕΕ C 217 της 26.7.1996. )), η Επιτροπή έχει απευθυνθεί εγγράφως στις ιταλικές αρχές, προκειμένου να ζητήσει διευκρινίσεις όσον αφορά την παρούσα κατάσταση και την επαγγελματική κατάταξη λεκτόρων ξένων λωσσών στα ιταλικά πανεπιστήμια. Με βάση την απάντηση των ιταλικών αρχών, η Επιτροπή θα αποφασίσει ποιες θα είναι οι κατάλληλες ενέργειες στις οποίες θα προβεί.
ΓΡΑΠΤΗ ΕΡΩΤΗΣΗ P-2269/96 υποβολή: Joan Colom i Naval (PSE) προς την Επιτροπή (30 Iουλίου 1996)

Θέμα: Εκτέλεση των Διαρθρωτικών Ταμείων

Δεδομένου ότι η Επιτροπή παραλείπει συστηματικά, τόσο στις ετήσιες εκθέσεις της, όσο και στα έγγραφα του Λογαριασμού Διαχείρισης και του Δημοσιονομικού Ισολογισμού, να αναφέρει στοιχεία ανά χώρα σχετικά με την εκτέλεση των Διαρθρωτικών Ταμείων, θα μπορούσε η Επιτροπή να προσφέρει, για κάθε ένα από τα Ταμεία (ΕΚΤ, ΕΤΠΑ, ΕΓΤΠΕ- Προσανατολισμού, ΧΜΠΑ), για τις Κοινοτικές Πρωτοβουλίες και για το Ταμείο Συνοχής, τα εξής στοιχεία, σχετικά με τα έτη 1994 και 1995:

- στις στήλες: πιστώσεις αναλήψεων υποχρεώσεων και πιστώσεις πληρωμών (διαχωρίζοντας στις τελευταίες τις ανήκουσες σε υποχρεώσεις του οικονομικού έτους)

- στις σειρές: δεκαπέντε, για κάθε ένα από τα κράτη μέλη, μία για τα «Διάφορα» (αν είναι αναγκαίο), μία για «μη εκτελεσθείσες» και μία για το «Σύνολο», που θα πρέπει να συμπίπτει με την τελική διαθέσιμη χρηματοδότηση του προϋπολογισμού (περιλαμβανομένων του ΔΣΠ και των μεταφορών).

Απάντηση του κ. Liikanen εξ ονόματος της Επιτροπής (10 Οκτωβρίου 1996)

Λόγω του εύρους της απάντησης, στην οποία περιλαμβάνονται πολλοί πίνακες, η Επιτροπή την διαβιβάζει απευθείας στο Αξιότιμο Μέλος του Κοινοβουλίου και στη Γενική Γραμματεία του Κοινοβουλίου.
ΓΡΑΠΤΗ ΕΡΩΤΗΣΗ E-1851/96 υποβολή: Cristiana Muscardini (NI) προς την Επιτροπή (5 Ιουλίου 1996)

Θέμα: Παράβαση της ευρωπαϊκής νομοθεσίας στον τομέα του περιβάλλοντος από το περιφερειακό Συμβούλιο της Τοσκάνης

Στην απόφασή του αριθ. 176 της 05.05.1994 το Περιφερειακό Συμβούλιο της Τοσκάνης παρέλειψε να εφαρμόσει τις ευρωπαϊκές κανονιστικές ρυθμίσεις στον περιβαλλοντικό τομέα 7 πράγματι, κατά την επανεξέταση του περιφερειακού σχεδίου οργάνωσης των υπηρεσιών διάθεσης αποβλήτων επικύρωσε τη χορήγηση έγκρισης για την απόρριψη ειδικών αποβλήτων και ενδεχόμενων μόνιμων εγκαταστάσεων στη θέση Motrena in Agro, στο δήμο Colle Val d'Elsa (περίπου 600.000 m3).

Υπήρξε επομένως παράβαση της οδηγίας 337/85 ΕΚ του Συμβουλίου, της 27.6.85, σχετικά με την αξιολόγηση των περιβαλλοντικών επιπτώσεων ορισμένων δημόσιων και ιδιωτικών σχεδίων 7 παράβαση της οδηγίας 80/68 ΕΟΚ του Συμβουλίου, της 17.12.79, σχετικά με την προστασία των υπόγειων υδάτων από τη μόλυνση με επικίνδυνες ουσίες 7 παράβαση της οδηγίας 82/176 ΕΟΚ του Συμβουλίου, της 22.3.82, σχετικά με την ποιότητα των υδάτων που προορίζονται για κατανάλωση από τον άνθρωπο. Σήμερα, το άρθρο 130 R της Ενιαίας Πράξης αναγνωρίζει ρητώς την κοινοτική αρμοδιότητα σε θέματα περιβάλλοντος και με τη Συνθήκη του Μάαστριχτ η περιβαλλοντική πολιτική εντάχθηκε στις κατευθύνσεις της κοινοτικής δράσης.

Το Περιφερειακό Συμβούλιο της Τοσκάνης αγνόησε λοιπόν παντελώς το πνεύμα και γράμμα της ευρωπαϊκής νομοθεσίας στον τομέα του περιβάλλοντος. Σκοπεύει να παρέμβει η Επιτροπή προκειμένου τα δικαιώματα των Ευρωπαίων πολιτών να προστατευθούν κατά τρόπο σύμφωνο προς τις συνθήκες;

Απάντηση της κας Bjerregaard εξ ονόματος της Επιτροπής (5 Σεπτεμβρίου 1996)

Η Επιτροπή είναι ενήμερη της αποφάσεως του περιφερειακού συμβουλίου της Τοσκάνης, με την οποία επιτρέπεται το άνοιγμα ενός χώρου απόρριψης ειδικών αποβλήτων στη θέση Motrena in Agro, στον δήμο Val d'Elsa, κατόπιν καταγγελίας. Θα παρέμβει ενώπιον των ιταλικών αρχών μόλις λάβει συμπληρωματικές πληροφορίες, τις οποίες ζήτησε από τους καταγγέλοντες.
ΓΡΑΠΤΗ ΕΡΩΤΗΣΗ E-1236/96 υποβολή: Amedeo Amadeo (NI) προς την Επιτροπή (23 Μαΐου 1996)

Θέμα: Παραλείψεις των διαρθρωτικών ταμείων

Λαμβάνοντας γνώση του ότι χάρη σε κοινοτικά κίνητρα η εταιρεία Kraft Jacobs Suchard Ιταλίας της Ζινγκόνια στην επαρχία του Μπέργκαμο σχεδίασε και εφάρμοσε τις επενδύσεις της στην Ισπανία παύοντας τη δραστηριότητά της στην περιοχή του Μπέγκαμο και αφήνοντας σοβαρά προβλήματα απασχόλησης.

Ερωτάται η Επιτροπή εάν είναι αληθείς οι ειδήσεις που έχω για τα κίνητρα που επέτυχε η Kraft Jacobs και εάν είναι νόμιμη μια χρησιμοποίηση των κινήτρων αυτών ή αντίθετα δεν πρόκειται για επιλογές σαφώς αντίθετες με το πνεύμα των διαρθρωτικών ταμείων και των όσων πρεσβεύει η Λευκή Βίβλος με τίτλο «Ανάπτυξη, Ανταγωνιστικότα και Απασχόληση».

Συμπληρωματική απάντηση του κ. Flynn εξ ονόματος της Επιτροπής (4 Οκτωβρίου 1996)

Σύμφωνα με τις πληροφορίες που έλαβε η Επιτροπή από τις ιταλικές αρχές, μπορεί να επιβεβαιώσει ότι η αναφερόμενη επιχείρηση δεν έλαβε χρηματοδότηση από το Ευρωπαϊκό Κοινωνικό Ταμείο για την πραγματοποίηση μαθημάτων επαγγελματικής κατάρτισης.

Παραπέμπουμε τον αξιότιμο βουλευτή στις απαντήσεις της Επιτροπής στις γραπτές ερωτήσεις E-634/96 ((ΕΕ C 217 της 26.7.1996. )), E-984/96 ((ΕΕ C 322, 28.10.1996, 21. )) του κ. Moretti, καθώς και στην προφορική ερώτηση H-86/96 ((Συζητήσεις του Ευρωπαϊκού Κοινοβουλίου (Φεβρουαρίου 1996). )) του κ. Wolf κατά τη σύνοδο του Φεβρουαρίου 1996.
ΓΡΑΠΤΗ ΕΡΩΤΗΣΗ E-2066/96 υποβολή: Claude Desama (PSE) προς την Επιτροπή (26 Ιουλίου 1996)

Θέμα: Άνοιγμα των αγορών των μαζικών αστικών σιδηροδρομικών και περιφερειακών μεταφορών

Σήμερα θεωρείται ως δεδομένο ότι η Επιτροπή σκοπεύει προσεχώς να ανοίξει τις αγορές των μαζικών αστικών, περιαστικών και περιφερειακών μεταφορών στον ανταγωνισμό. Η Επιτροπή σκοπεύει να επιβάλει στους υποψήφιους το σεβασμό αποστολών του δημόσιου τομέα;

Εάν ναί, ποιές θα είναι αυτές οι αποστολές και πως σκοπεύει η Επιτροπή να τις κάνει να γίνουν σεβαστές; Επιπλέον, τι θα γίνει με τη χρηματοδότηση αυτών των αποστολών του δημόσιου τομέα;

Απάντηση του κ. Kinnock εξ ονόματος της Επιτροπής (13 Σεπτεμβρίου 1996)

Στο Πράσινο Βιβλίο της «Το δίκτυο των πολιτών» ((COM (95) 601. )), η Επιτροπή παρουσίασε τις σκέψεις της για την τρέχουσα ανάπτυξη των μεταφορών επιβατών στην Κοινότητα και, μεταξύ άλλων, αναφέρθηκε στο κανονιστικό πλαίσιο, ιδιαίτερα καθώς σχετίζεται με τις αστικές, προαστειακές και περιφερειακές δημόσιες μεταφορές. Χωρίς να έχει ληφθεί τελική θέση επί του θέματος, η Επιτροπή δήλωσε την πρόθεσή της να εξετάσει πώς θα μπορούσαν να προαχθούν ανοιχτές προσκλήσεις υποβολής προσφορών σε κοινοτική κλίμακα για την εκχώρηση δικαιωμάτων για την παροχή αστικών και περιφερειακών υπηρεσιών μεταφοράς επιβατών. Όσον αφορά τις εσωτερικές μεταφορές επιβατών, η Επιτροπή επανειλλημένως τόνισε την ανάγκη να επιτρέπεται στα κράτη μέλη να εξασφαλίζουν την αρχή της δημόσιας υπηρεσίας.

Στον κανονισμό (ΕΟΚ) 1191/69 του Συμβουλίου ((ΕΕ αριθ. L 156, της 28.6.1969. )), όπως τροποποιήθηκε από τον κανονισμό αριθ. 1893/91 του Συμβουλίου ((ΕΕ αριθ. L 169, της 29.6.1991. )), αναπτύσσεται λεπτομερώς η έννοια της υποχρέωσης που είναι συνυφασμένη με την έννοια της δημόσιας υπηρεσίας στις μεταφορές σιδηροδρομικώς, οδικώς και δια εσωτερικών πλωτών οδών, σύμφωνα με το άρθρο 77 της συνθήκης ΕΚ. Στον δεύτερο κανονισμό, στο άρθρο 1 παράγραφος 4, προβλέπεται η δυνατότητα να συνάπτουν τα κράτη μέλη συμβάσεις παροχής δημοσίων υπηρεσιών με εταιρείες μεταφορών προκειμένου να εξασφαλίζονται επαρκείς υπηρεσίες μεταφορών. Επί του παρόντος, στο άρθρο 1 παράγραφος 1 προβλέπεται η δυνατότητα να εξαιρούν τα κράτη μέλη από το πεδίο εφαρμογής του κανονισμού οποιεσδήποτε επιχειρήσεις των οποίων οι δραστηριότητες περιορίζονται αποκλειστικά στην εκμετάλλευση αστικών, προαστειακών ή περιφερειακών υπηρεσιών. Όπως αναφέρει στο Πράσινο Βιβλίο της, η Επιτροπή προτίθεται να επανεξετάσει το πεδίο εφαρμογής αυτής της γενικής παρέκκλισης, προκειμένου να εξασφαλίσει τα κατάλληλα οικονομικά και διαχειριστικά κίνητρα για τις εν λόγω επιχειρήσεις ώστε να βελτιώσουν τις υπηρεσίες και να τις καταστήσουν αποδοτικότερες. Οι συμβάσεις παροχής δημοσίων υπηρεσιών, για την εξασφάλιση των υπόψη κινήτρων πρέπει να καλύπτουν, μεταξύ άλλων, την τιμή των υπηρεσιών που έχει συμφωνηθεί μεταξύ της δημόσιας αρχής και της επιχείρησης μεταφορών και θα μπορούσε να συνδυάζεται με ενδεχόμενη πρόσκληση υποβολής προσφορών για εκχώρηση δικαιωμάτων.
ΓΡΑΠΤΗ ΕΡΩΤΗΣΗ E-1880/96 υποβολή: Glenys Kinnock (PSE) προς την Επιτροπή (11 Ιουλίου 1996)

Θέμα: Σχέσεις της ΕΕ με τη Βιρμανία

Πώς αντιδρά η ΕΕ στην ένταξη της Βιρμανίας στο Περιφερειακό Φόρουμ ASEAN με το οποίο η ΕΕ θα έχει συνάντηση στις 22 Ιουλίου; Θα εκμεταλλευθεί η αντιπροσωπεία της ΕΕ την ευκαιρία αυτή για να ανανεώσει τον «κριτικό διάλογο» με την αντιπροσωπεία από τη Βιρμανία, ο οποίος έχει διακοπεί; Εάν όχι, με ποία άλλα μέσα σκοπεύει η ΕΕ να διεξαγάγει «κριτικό διάλογο» με τη Βιρμανία;

Απάντηση του κ. Marin εξ ονόματος της Επιτροπής (6 Σεπτεμβρίου 1996)

Ο Σύνδεσμος των κρατών της Νοτιοανατολικής Ασίας (ASEAN) υιοθέτησε μία πολιτική «εποικοδομητικής δέσμευσης» έναντι της Βιρμανίας. Ενόψει ενός μελλοντικού Συνδέσμου 10 μελών, που θα περιλαμβάνει τα σημερινά 7 μέλη καθώς και την Καμπότζη, το Λάος και τη Βιρμανία, τα τρία μελλοντικά μέλη υπέγραψαν τη συνθήκη φιλίας και συνεργασίας στη Νοτιονατολική Ασία, που αποτελεί το πρώτο τμήμα για την προσχώρησή τους. Οι τρεις χώρες, συμπεριλαμβανομένης της Βιρμανίας που θα έχει την ιδιότητα του παρατηρητή στην προσεχή υπουργική σύνοδο του ASEAN, προσεκλήθησαν από τον Σύνδεσμο να συμμετέχουν επίσης στο περιφερειακό φόρουμ (ARF) του ASEAN σχετικά με την περιφερειακή σταθερότητα. Η Ένωση, που αποτελεί έναν από τους εταίρους διαλόγου στο πλαίσιο αυτού του φόρουμ, αντέδρασε σ' αυτήν την πρόσκληση αφήνοντας να νοηθεί ότι ένας ιδιαίτερα «κρίσιμος διάλογος» θα λάβει χώρα στο περιθώριο αυτού του φόρουμ, πράγμα που η προεδρία του Συμβουλίου εφήρμοσε πραγματικά και με σαφή τρόπο κατά τις συνεδριάσεις ARF και PMC ASEAN της Τζακάρτα στις 23-24 και 25 Ιουλίου 1996.
ΓΡΑΠΤΗ ΕΡΩΤΗΣΗ E-2217/96 υποβολή: Roberta Angelilli (NI) προς την Επιτροπή (9 Αυγούστου 1996)

Θέμα: Χρήση των διαρθρωτικών κεφαλαίων για τις διοικητικές περιφέρειες της Ιταλίας

Τον παρελθόντα Μάρτιο, η Επιτροπή προέτρεψε το Ιταλικό κράτος να προβεί σε αποτελεσματική και έγκαιρη χρήση των κοινοτικών κονδυλίων δεδομένου ότι τον Ιανουάριο 1996 είχε δαπανηθεί μόνο το 6% περίπου των διατιθέμενων κεφαλαίων 7 συγκεκριμένα, για τους στόχους 3 και 4, ο μέσος όρος ήταν μικρότερος του 5%.

Λαμβάνοντας υπόψη τα ανωτέρω, ερωτάται η Επιτροπή κατά πόσο είναι δυνατόν να διατεθεί μία κατάσταση δαπανών (έστω και υπό μορφήν απλού προσανατολισμού) των διοικητικών περιφερειών της Ιταλίας (και πιο συγκεκριμένα για το Λάτσιο, την Ούμπρια, τις Μάρκες και την Τοσκάνη) σε ό,τι αφορά τους στόχους 2, 5β, 3 και 4;

Κοινή απάντηση του κ. Wulf-Mathies εξ ονόματος της Επιτροπής στις γραπτές ερωτήσεις E-2217/96 και E-2665/96 (23 Οκτωβρίου 1996)

Η Επιτροπή διαβιβάζει απευθείας στα Αξιότιμα Μέλη του Κοινοβουλίου και στη Γενική Γραμματεία του Οργάνου αυτού τις πληροφορίες που ζητήθηκαν.
ΓΡΑΠΤΗ ΕΡΩΤΗΣΗ E-1865/96 υποβολή: Spalato Bellerι (NI) προς την Επιτροπή (5 Ιουλίου 1996)

Θέμα: Καταδίκη της εταιρίας Ambrosio di San Giuseppe Vesuviano-Napoli που εξάγει κύβους λευκού πεπονιού

Η γαλλική εταιρία UNION-CIPRIAL της APT επέτυχε να καταδικασθεί πρωτοδίκως από το δικαστήριο της Αβινιόν στις 4 Ιουνίου 1996 η εταιρία Ambrosio ΕΠΕ di San Giuseppe Vesuviano-Napoli- και ο Γάλλος εισαγωγέας κύβων ιταλικού πεπονιού παραγωγής της ανωτέρω εταιρίας, υποστηρίζοντας ότι στο προϊόν αυτό ενυπήρχαν υπερβολικές ποσότητες Β-συστερόλης, ουσίας η οποία υπάρχει επίσης και στις ρίζες των γογγυλιών. Δεδομένου ότι το Δικαστήριο της Αβινιόν και ο δημόσιος κατήγορος δεν έλαβαν δεόντως υπόψη την ισχύ των υγειονομικών πιστοποιητικών που εξεδόθησαν από τις αρμόδιες ιταλικές υγειονομικές αρχές, θεωρώντας τις τελευταίες ως διεφθαρμένες και μαφιόζικες και χαρακτηρίζοντας αναλόγως τα πιστοποιητικά για τη διάθεση στο εμπόριο του προϊόντος και τη σχετική άδεια πωλήσεως του, ο ερωτών ζητεί από την Επιτροπή εάν αυτή δεν θεωρεί ότι η μεροληπτική αυτή κρίση ως προς τα επίσημα έγγραφα τα οποία εκδίδονται από ένα κράτος μέλος, δεν παραβιάζει τις αρμονικές διοικητικές σχέσεις στο εσωτερικό της Ευρωπαϊκής Ένωσης, και, κατά συνέπεια, παρεμποδίζει σοβαρά τον ελεύθερο ανταγωνισμό και την ελεύθερη κυκλοφορία των προϊόντων στο εσωτερικό της Ευρωπαϊκής Ένωσης.

Απάντηση του κ. Monti εξ ονόματος της Επιτροπής (6 Σεπτεμβρίου 1996)

Η Επιτροπή δεν διαθέτει επαρκή στοιχεία σχετικά με την περίπτωση που περιγράφει το αξιότιμο μέλος ώστε να μπορεί να αποφανθεί για την ύπαρξη παραβίασης της αρχής της ελεύθερης κυκλοφορίας εμπορευμάτων.

Χωρίς να θελήσει να προδικάσει την ενδεχόμενη παραβίαση της εν λόγω αρχής στη συγκεκριμένη περίπτωση, η Επιτροπή υπογραμμίζει ότι σύμφωνα με τη νομολογία του Δικαστηρίου, τα άρθρα 30 και επόμενα της συνθήκης ΕΚ έχουν άμεσο αποτέλεσμα και μπορεί να γίνει επίκλησή τους από ιδιώτες ενώπιον εθνικών δικαστηρίων των κρατών μελών.

Πέραν των ρυθμίσεων που προβλέπονται από το εθνικό δίκαιο, οι ιδιώτες που θεωρούνται θύματα ενός κρατικού μέτρου το οποίο αντίκειται στο κοινοτικό δίκαιο μπορούν να καταθέσουν καταγγελία ενώπιον της Επιτροπής, υποβάλλοντας συγχρόνως τα πραγματικά και νομικά επιχειρήματα τα οποία διαθέτουν.

Η Επιτροπή, στην περίπτωση που τα στοιχεία που θα της υποβληθούν αποκαλύπτουν την ύπαρξη παραβίασης του κοινοτικού δικαίου δεν θα παραλείψει να αναλάβει την κατάλληλη δράση.